Autoilijaa uhkaa 2 700 euron lasku oman parkkiruudun käytöstä – "En jaksa katsella tällaista"

PYSÄKÖINTI Valvontamaksuja tulvi vuokratulle autopaikalle–asukas ei maksanut ja taistelee nyt parkkifirman kanssa oikeudessa.

Kuvituskuva. ESM arkisto

Anne Koski

Keravalla lienee Suomen kallein parkkipaikka. Näin pohtii kaupungin vuokrataloyhtiö Nikkarinkruunun asukas.

Helsinkiläinen ParkkiPate Oy hakee nimittäin oikeudessa asukkaalta 2700 euroa. Summa sisältää muun muassa valvontamaksuja, korkosaatavia sekä 750 euroa oikeudenkäyntikuluja.

Vastaaja, eli asukas, on kiistänyt kantajan vaatimukset kokonaan perusteettomina. Hän katsoo, ettei ole velvollinen käyttämään pysäköintitunnusta, koska on vuokrannut pysäköintipaikan ja se on merkitty selkeästi.

Asukas kertoo Keski-Uusimaa-lehdelle, että hän on asunut talossa pitkään, eikä pysäköintiongelmia ollut ennen ParkkiPaten tuloa.

Hän kieltäytyy käyttämästä ParkkiPaten pysäköintilappua omalla paikallaan ja maksamasta ParkkiPaten kirjoittamia laskuja. Asukkaan mielestä selkeän varattu-kyltin pitäisi riittää. Hänen mukaansa pysäköinti on täysin laillista, vaikka lappu unohtuisikin.

Asukkaan mielestä on paljon ihmisiä, jotka pelkäävät ParkkiPatea ja siksi ovat kiltisti maksaneet parkkifirmalle.

–En jaksa katsella tällaista, hän toteaa.

ParkkiPaten mielestä asukas ei ole reklamoinut valvontamaksuista. Asukas sanoo alkuun reklamoineensa sähköpostitse, mutta reklamaatio ei tuottanut tulosta. Hänen mielestään tilanne muistutti kiusantekoa ja reklamoinnista olisi muodostunut täysipäiväinen työ.

Yksityisen pysäköinninvalvontayhtiön esittämiä vaatimuskohtia on yli sata.

Asukas on sitä mieltä, että mikäli vaatimukset menisivät läpi käräjäoikeudessa, yhtiö voisi vaatia enemmänkin rahaa. Asukas laskee, että pelkästään edellistalvena maksuja tuli muutaman kuukauden aikana noin sata.

Jutun valmisteluistunto on toukokuussa Vantaan käräjäoikeudessa, joten tarkennuksia voidaan vielä tehdä esimerkiksi vaatimuksiin.

Kantaja, eli ParkkiPate on ollut halukas sovintoon asiassa. Vastaaja on kiistänyt kantajan vaatimukset kokonaan perusteettomina ja vaatinut asian suullista käsittelyä.

ParkkiPaten toiminta on saanut aiemminkin kritiikkiä Nikkarinkruunun asukkailta. Keski-Uusimaa kertoi 15.10.2014, että kaupunki on saanut kriittistä palautetta noin 30–40 pysäköintivalvontamaksuja saaneelta autoilijalta.

Vuonna 2012 Keski-Uusimaa kertoi, että Tuusulassa ja Järvenpäässä yksityisiä pysäköintialueita valvova ParkkiPate ei ole vienyt ainuttakaan yrityksen valvontamaksuista Keski-Uudellamaalla syntynyttä kiistaa käräjille. Peritty niitä on, mutta käräjille asti ei ole päädytty.

–Kyllä niitä vielä sinne päätyy. Odotamme lakia, joka selkiyttäisi yksityisten pysäköinninvalvontayritysten asemaa, ParkkiPaten tuolloinen markkinointijohtaja Arto Karhu selitti Keski-Uusimaalle lokakuussa 2012

ParkkiPatelta ei tavoitettu ketään kommentoimaan tapausta.

Tausta Keravan kaupungin Kiinteistö Oy Nikkarinkruunu teki ParkkiPaten kanssa sopimuksen kiinteistöjensä pysäköinninvalvonnasta huhtikuussa 2014. ParkkiPaten valvontamaksu perustuu omistajan oikeuteen asettaa sopimusehtoja omalla alueellaan tapahtuvalle pysäköinnille. Kyseessä ei siis ole sakko, eikä kunnallisen pysäköinninvalvojan antama pysäköintivirhemaksu. Voimassa olevassa laissa ei ole yksityistä pysäköinninvalvontaa koskevia säännöksiä, vaan toiminta on rakentunut yleisten periaatteiden ja sopimusoikeuskäytännön varaan. Korkeimman oikeuden ratkaisussa KKO 2010:23 yksityisten yritysten toiminta katsottiin sallituksi. Lähteet: parkkipate.fi ja eduskunta.fi.